Reuters agentligining yozishicha, Bayden Putin bilan Ukraina atrofidagi vaziyatni muhokama qilish niyatida. Foto: AP/TASS Rossiya prezidenti Vladimir Putin va AQSh prezidenti Jo Bayden 7 dekabr kuni telefon orqali muloqot o‘tkazadi. Bu haqda Vladimir Putinning matbuot kotibi Dmitriy Peskov ma’lum qildi. U suhbat seshanba kuni kechki vaqtda bo‘lib o‘tishini bildirdi, ammo aniq vaqtini ma’lum qilmadi. «Prezidentlar o‘zlari belgilaydi», — dedi u jurnalistlarning bu boradagi savoliga javoban. Reuters agentligi esa Bayden Putin bilan Ukraina atrofidagi vaziyatni muhokama qilish niyatidaligini xabar qildi. Xabarda aytilishicha, muloqot video-konferens-aloqa shaklida bo‘lib o‘tadi. Avvalroq Rossiya prezidenti yordamchisi Yuriy Ushakov Vladimir Putin va Jo Bayden ikki tomonlama munosabatlar, Afg‘oniston, Iroq, Ukraina, Liviyaga oid masalalar borasida suhbatlashishini aytgandi.